Az EGT-Vegyesbizottság 63/2000 határozata

(2000. június 28.)

az EGT-megállapodás XXI. (Statisztika) mellékletének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló megállapodásra (a továbbiakban: a megállapodás), amelyet az Európai Gazdasági Térségről szóló megállapodás kiigazításáról szóló jegyzőkönyv módosított, és különösen annak 98. cikkére,

mivel:

(1) A megállapodás XXI. mellékletét a 2000. február 25-i 23/2000 EGT-vegyesbizottsági határozat [1] módosította.

(2) A Közösség külkereskedelmi statisztikájára és a tagállamok közötti kereskedelem statisztikájára vonatkozó ország és terület nómenklatúráról szóló, 1999. december 1-i 2543/1999/EK bizottsági rendeletet [2] be kell építeni a megállapodásba.

(3) Az egészségügy, oktatás és szociális ellátás ágazatok termékeinek a harmonizált fogyasztói árindexben történő kezelésére vonatkozó minimumszabályok tekintetében a 2494/95/EK rendelet végrehajtására vonatkozó részletes szabályok megállapításáról szóló, 1999. október 8-i 2166/1999/EK tanácsi rendeletet [3] be kell építeni a megállapodásba.

(4) A bruttó nemzeti termék piaci áron történő összeállításának összehangolásáról szóló 89/130/EGK-Euratom tanácsi irányelv végrehajtása céljából a nem adóköteles egységeknek és az adóköteles egységeknek adómentes tevékenységeik után történő hozzáadottértékadó-visszatérítések kezeléséről szóló, 1999. szeptember 8-i bizottsági határozatot [4] be kell építeni a megállapodásba,

A KÖVETKEZŐKÉPPEN HATÁROZOTT:

1. cikk

A megállapodás XXI. melléklete 9. pontjának (2645/98/EK bizottsági rendelet) szövege helyébe a következő rendelkezés lép:

"399 R 2543: A Bizottság 1999. december 1-jei 2543/1999/EK rendelete a Közösség külkereskedelmi statisztikájára és a tagállamok közötti kereskedelem statisztikájára vonatkozó ország és terület nómenklatúráról (HL L 307., 1999.12.2., 46. o.)."

2. cikk

A megállapodás XXI. melléklete a 19h. pontot (1617/1999/EK bizottsági rendelet) követően a következő pontokkal egészül ki:

"19i. 399 R 2166: A Tanács 1999. október 8-ai 2166/1999/EK rendelete az egészségügy, oktatás és szociális ellátás ágazatok termékeinek a harmonizált fogyasztói árindexben történő kezelésére vonatkozó minimumszabályok tekintetében a 2494/95/EK rendelet végrehajtására vonatkozó részletes szabályok megállapításáról (HL L 266., 1999.10.14., 1. o.).

19j. 399 D 0622: A Bizottság 1999. szeptember 8-ai határozata a bruttó nemzeti termék piaci áron történő összeállításának összehangolásáról szóló 89/130/EGK, Euratom tanácsi irányelv végrehajtása céljából a nem adóköteles egységeknek és az adóköteles egységeknek adómentes tevékenységeik után történő hozzáadottértékadó-visszatérítések kezeléséről (HL L 245., 1999.9.17., 51. o.)."

3. cikk

A 2543/1999/EK bizottsági rendelet, a 2166/1999/EK tanácsi rendelet és a 1999/622/EK-Euratom bizottsági határozat izlandi és norvég nyelvű szövegei, amelyeket közzé kell tenni az Európai Közösségek Hivatalos Lapjának EGT-kiegészítésében, hitelesek.

4. cikk

Ez a határozat 2000. június 29-én lép hatályba, amennyiben a megállapodás 103. cikkének (1) bekezdése szerint előírt értesítéseket eljuttatták az EGT-Vegyesbizottsághoz [5].

5. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2000. június 28-án.

az EGT-Vegyesbizottság részéről

az elnök

F. Barbaso

[1] A Hivatalos Lapban még nem tették közzé.

[2] HL L 307., 1999.2.12., 46. o.

[3] HL L 266., 1999.10.14, 1. o.

[4] HL L 245., 1999.9.17., 51. o.

[5] Alkotmányos követelmények nem merültek fel.

--------------------------------------------------